**Препорука број 24/2023** која гласи: Законом би требало утврдити разумно кратке рокове Уставном суду за разматрање изборних жалби и омогућити продужени временски оквир за спровођење поновљених избора.

**ПРЕДЛАГАЧ: РАДНА ГРУПА ЗА УНАПРЕЂЕЊЕ ИЗБОРНОГ ПРОЦЕСА**

Предлог РГ да Народна скупштина што пре размотри и усвоји предложене измене и допуну Закона о уставном суду које је припремила Радна група Владе Републике Србије.

НАЦРТ ЗАКОНА

О ИЗМЕНАМА И ДОПУНИ

ЗАКОНА О УСТАВНОМ СУДУ

**Члан 1.**

У Закону о Уставном суду („Службени гласник РСˮ, бр. 109/07, 99/11, 18/13 – УС,

40/15 – др. закон, 103/15, 10/23 и 92/23), речи: „у одређеном рокуˮ замењују се речима: „Уставном суду, у року од осам дана од дана достављања захтева,ˮ.

 После става 1. додаје се став 2. који гласи:

 „Уставни суд дужан је да одлучи о захтеву за одлучивање у изборном спору у року од 30 дана од дана достављања захтева Уставном суду.ˮ.

**Члан 2.**

У члану 77. став 2. реч: „десетˮ замењује се бројем: „30ˮ.

**Члан 3.**

Овај закон ступа на снагу осмог дана од дана објављивања у „Службеном гласнику Републике Србијеˮ.

ОБРАЗЛОЖЕЊЕ

 I. УСТАВНИ ОСНОВ ЗА ДОНОШЕЊЕ ЗАКОНА

 Уставни основ за доношење Закона о изменама и допуни Закона о Уставном суду садржан је у одредби члана 175. став 3. Устава Републике Србије („Службени гласник РСˮ, бр. 98/06, 115/21), којом је утврђено да се уређење Уставног суда и поступак пред Уставним судом и правно дејство његових одлука, уређују законом.

 II. РАЗЛОЗИ ЗА ДОНОШЕЊЕ ЗАКОНА

 У Препоруци број 24 из Извештаја ODIHR o парламентарним изборима у Републици Србији одржаним 17. децембра 2023. године, наведно је да би Закон о Уставном суду требао да предвиди разумно кратке рокове за поступање Уставног суда по захтевима за одлучивање у изборном спору, као и да се омогући дужи период за одржавање поновних избора.

 У циљу испуњавања наведене препоруке предложене су одговарајуће измене и допуна чл. 76. и 77. Закона о Уставном суду који уређују поступак одлучивања Уставног суда о изборним споровима.

 III. ОБЈАШЊЕЊЕ ПОЈЕДИНАЧНИХ РЕШЕЊА

 Чланом 1. Нацрта закона мења се и допуњује члан 76. Закона о Уставном суду. У ставу 1. члана 76. Закона о Уставном суду прописује се рок од осам дана да надлежни орган за спровођење избора достави Уставном суду одговор и потребне изборне акте, односно документацију, који су неопходни за вођење поступка по захтеву за одлучивање о изборном спору.

 Поред тога, у члану 76. Закона о Уставном суду, додаје се став 2. којим је прописано да је Уставни суд дужан да одлучи о захтеву за одлучивање у изборном спору у року од 30 дана од дана достављања захтева Уставном суду.

 Чланом 2. Нацрта закона мења се одредба члана 77. став 2. Закона о Уставном суду тако што се рок за одржавање поновних избора, у случају када је одлуком Уставног суда поништен у целини или делимично изборни поступак, продужава са десет дана на 30 дана од дана достављања одлуке Уставног суда надлежном органу.

 Чланом 3. Нацрта закона одређује се ступање закона на снагу.

 IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

 За спровођење Закона о изменама и допуни Закона о Уставном суду није потребно обезебедити средства у буџету Републике Србије.